《十月六日儿子祖荫试周》
清代·潘曾绶

古人重试周，将以观所取。今日陈晬盘，珍玩列左右。

一手笔如陈，一手印如斗。高堂笑颜开，谓可昌厥后。

庭前罗众宾，门外贺羊酒。争看石麒麟，光气满户牖。

我细号能文，落笔颇不苟。侍父来京师，谬誉溢人口。

屈指今再试，依旧青毡守。立身何艰难，世业惭自负。

置儿膝上嬉，持杯慰吾妇。吾儿眉眼清，聪明渠自有。

吾儿头角高，定可卜寿考。传家有赐书，责之三不朽。

作者简介：（1810—1883）江苏吴县人，初名曾鉴，字绂庭。潘曾莹弟。道光二十年举人，官内阁侍读，以父潘世恩年老，致仕。工诗文。有《陔兰书屋诗集》。